text: Tre anholdt efter røveri
  12 februar 2015 kl. 06.32
  Onsdag aften blev et supermarked i Haderslev udsat for røveri. Men politiet kunne meget kort efter anholde en ung dreng, der passede på røverens signalement.
  Klokken 21.45 onsdag aften får politiet en anmeldelse om, at der er begået væbnet røveri mod en Kiwi-butik i Haderslev. Men der går ikke længe, før politiet har fat i de drenge, de mener står bag røveriet.
  - Klokken 22.06 melder en af vores patruljer, at de har fanget to drenge på 16 og 17 år. De har stoppet drengene, fordi den ene passer overordentlig godt på det signalement, vi har fået fra butikken, fortæller vagtchef ved Syd- og Sønderjyllands Politi, Erik Lindholdt, til TV SYD.
  Sammen med de to unge drenge fandt politiet en gaspistol og en mængde skrabelodder og kontanter. Politiet mener, at kontanter og skrabelodder er udbyttet fra røveriet.
  Efterfølgende er endnu en 16-årig dreng anholdt. Han menes også at have været involveret i røveriet.
  - Vi afhører de tre drenge torsdag formiddag, og så bliver det vurderet, om de skal fremstilles i grundlovsforhør senere, siger vagtchefen.
  Røveri mod kiosk i Haderslev, hvor der blev truet med pistol. 3 mistænkte er anholdt i sagen og både pistol + udbytte fundet. #politidk
  
  